เดอะเฮาส์ออฟเดอะเดด

เดอะเฮาส์ออฟเดอะเดด  เป็นแฟรนไชส์วิดีโอเกมประเภทเกมยิงที่ไม่ต้องเดินแนวสยองขวัญที่สร้างโดยเซกาในปี ค.ศ. 1996 ซึ่งเปิดตัวครั้งแรกในระบบอาร์เคดโดยใช้ไลต์กันกับแพลตฟอร์ม แต่สามารถเล่นด้วยคอนโทรลเลอร์มาตรฐานกับเครื่องเกมคอนโซล และเมาส์หรือคีย์บอร์ดกับคอมพิวเตอร์ที่บ้านได้ สำหรับภาค "III" และ "4" ของเพลย์สเตชัน เน็ตเวิร์ก นั้น สามารถเล่นได้โดยใช้คอนโทรลเลอร์เพลย์สเตชัน มูฟ
จนถึงปี ค.ศ. 2018 มีเกม"เดอะเฮาส์ออฟเดอะเดด"ในรูปแบบเกมยิงที่ไม่ต้องเดินมุมมองบุคคลที่หนึ่งมาแล้วหกเกม ซีรีส์หลักทั้งหมดมีพื้นฐานร่วมกันของสายลับคู่หนึ่งที่ร่วมมือกันเพื่อต่อสู้กับฝูงอันเดดที่ถูกดัดแปลงทางชีววิทยา (เรียกว่า 'มนุษย์กลายพันธุ์' ในภาค"โอเวอร์คิล") เกมจะแบ่งออกเป็นแต่ละตอน ซึ่งแต่ละบทจะจบลงด้วยการต่อสู้กับบอสที่มักจะเป็นสิ่งมีชีวิตขนาดใหญ่ที่น่ากลัว บอสในสี่เกมแรกและเกมที่หกล้วนตั้งชื่อตามไพ่ชุดใหญ่ของไพ่ทาโรต์ลึกลับ
องค์ประกอบการเล่นเกมแตกต่างกันไปตามภาคต่าง ๆ ในซีรีส์ โดยแต่ละภาคมีตัวละคร, อาวุธปืน และประเภทของศัตรูที่แตกต่างกัน ในหลาย ๆ เกมมีเส้นทางที่แตกแขนง (กำหนดโดยการกระทำของคน ๆ หนึ่ง) และโบนัสที่ปลดล็อกได้ พร้อมกับตอนจบที่แตกต่างกันตามการกระทำของคน ๆ หนึ่ง
นอกจากนี้ ยังมีการสร้างภาคแยกไปยังโครงเรื่องหลักอีกหลายเรื่อง (รวมถึงเกมพินบอลเสมือนจริง, บทช่วยสอนภาษาอังกฤษ และแบบฝึกหัดการพิมพ์ดีด) รวมถึงภาพยนตร์สองเรื่อง นอกจากนี้ ตัวละครศัตรูที่ได้คัดเลือกที่ปรากฏในสองภาคแรกได้รับการดัดแปลงให้เป็นแอ็กชันฟิกเกอร์โดยแพลิเซดทอยส์ แต่ก็ได้ยกเลิกไลน์ของเล่นที่สองก่อนเปิดตัวทางหลักเนื่องจากผลตอบแทนที่จำกัดจากซีรีส์แรก
"เดอะเฮาส์ออฟเดอะเดด" พร้อมด้วย"เรซิเดนต์อีวิล"ได้เครดิตกับวิดีโอเกมซอมบีที่ได้รับความนิยม เช่นเดียวกับการทำให้ซอมบีเป็นที่นิยมอีกครั้งในวัฒนธรรมกระแสหลักตั้งแต่ปลายคริสต์ทศวรรษ 1990 เป็นต้นมา ซึ่งนำไปสู่ความสนใจในภาพยนตร์ซอมบีที่ได้เริ่มใหม่ในช่วงคริสต์ทศวรรษ 2000 นอกจากนี้ "เดอะเฮาส์ออฟเดอะเดด"ยังได้รับเครดิตจากการนำเสนอซอมบีที่วิ่งเร็ว ซึ่งได้รับความนิยมในภาพยนตร์และวิดีโอเกมซอมบีในช่วงคริสต์ทศวรรษ 2000
รูปแบบการเล่น.
รูปแบบการเล่นหลักเป็นกลไกแบบเกมยิงที่ไม่ต้องเดิน ผู้เล่นจะต้องเคลียร์แอเรียของศัตรูก่อนที่จะก้าวไปยังแอเรียถัดไป สองภาคแรกใช้ปืนพก, ภาคสามใช้ปืนลูกซอง, ภาคสี่และภาค"สการ์เล็ตดอว์น"ใช้ปืนกลมือ ส่วนภาค"โอเวอร์คิล"มีอาวุธปืนที่แตกต่างกันซึ่งสามารถเปลี่ยนได้ตามความต้องการของผู้เล่น ซึ่งคำแนะนำบนตู้เกมระบุว่าการยิงหัวเป็นวิธีที่มีประสิทธิภาพที่สุดในการฆ่าซอมบี
การเคลียร์สำเร็จจะทำให้เกิดการต่อสู้กับบอส โดยก่อนการต่อสู้ส่วนใหญ่ เกมจะแสดงให้เห็นว่าจุดอ่อนของบอสคืออะไร ส่วนบอสสุดท้ายไม่มีจุดอ่อนที่สามารถระบุได้ หากบอสถูกยิงหลายครั้งมากพอมันก็จะหดตัว มิฉะนั้นมันจะพรากหนึ่งในชีวิตของผู้เล่นไป ในเกมส่วนใหญ่ บอสจะถูกตั้งชื่อตามไพ่ชุดใหญ่ นอกจากนี้ พวกมันยังถูกจำแนกตาม 'ประเภท' ซึ่งแสดงเป็นตัวเลขหรือตัวอักษรกรีก
นอกจากนั้น ยังมีเส้นทางแยกย่อยที่แตกต่างกันในเกม ซึ่งโดยปกติจะเข้าถึงได้โดยการยิงประตู หรือสิ่งของ และบางครั้งเมื่อพลเรือนถูกสังหาร
"เดอะเฮาส์ออฟเดอะเดด"สองภาคแรกให้ความสำคัญกับพลเรือน หากผู้เล่นช่วยชีวิตพลเรือนจากซอมบีได้สำเร็จ บางครั้งพลเรือนจะให้รางวัลแก่ผู้เล่นด้วยชีวิตที่เพิ่มขึ้น ส่วนภาคที่สี่ไม่มีพลเรือน ในขณะที่ภาคสามบางครั้งคู่หูของผู้เล่นจะประสบปัญหา และผู้เล่นจะได้รับรางวัลหากเขาหรือเธอช่วยชีวิตคู่หู ผู้เล่นยังสามารถได้รับชีวิตพิเศษโดยการยิงกล่อง, ลัง, แจกัน และทิวทัศน์ที่ทำลายล้างได้ ส่วนภาค"สการ์เล็ตดอว์น"ได้นำเสนอพลเรือนจากสองภาคแรกอีกครั้ง ควบคู่ไปกับกลไกการช่วยเหลือพันธมิตรจากภาคสาม ตลอดจนควบคู่ไปกับกลไกใหม่ ๆ เช่น การสลับอาวุธ และเหตุการณ์ในเวลาอันรวดเร็ว
เกมหลักทั้งหมดมีฉากจบหลายแบบ ขึ้นอยู่กับว่าผู้เล่นทำได้ดีเพียงใดในแง่ของการช่วยเหลือพลเรือน, เปอร์เซ็นต์การยิง, คะแนน และชีวิตที่เหลืออยู่ เกมหลักทุกเกมยกเว้นเกมสุดท้ายมีฉากจบที่ "ไม่ดี" ซึ่งมักจะเกี่ยวข้องกับตัวละครตัวใดตัวหนึ่งที่กลายร่างเป็นซอมบี โดยในภาค 1 มีการเปลี่ยนตัวละครคือโซฟี ริชาดส์, ภาค 2 คือโกลด์แมน, ภาค III คือแดเนียล คิวเรียน และภาค 4 คือโกลด์แมนอีกครั้ง
ซีรีส์หลัก.
"เดอะเฮาส์ออฟเดอะเดด" (ค.ศ. 1996).
ในวันที่ 18 ธันวาคม ค.ศ. 1998 ดร. คิวเรียน ผู้บ้าคลั่งและไม่แยแสได้วางแผนที่จะระดมกองทัพอันเดตของเขาเพื่อปะทะกับประชาชนที่ไม่เกิดความสงสัย เหล่าสายลับเอเอ็มเอส โธมัส โรแกน และ "จี" ถูกส่งไปที่คฤหาสน์ของเขาเพื่อหยุดยั้งแผนชั่วร้ายของคิวเรียน และช่วยเหลือโซฟี ริชาดส์ ผู้เป็นภรรยาในอนาคตของโรแกน
ใน ค.ศ. 2021 มีการประกาศรีเมกจากกเกมภาคแรกที่ชื่อ"เดอะเฮาส์ออฟเดอะเดด: รีเมก" โดยฟอร์เอเวอร์เอนเตอร์เทนเมนต์สำหรับนินเท็นโด สวิตช์ โดยในเดือนธันวาคม ค.ศ. 2021 ได้มีการประกาศว่าเกมจะเลื่อนออกไปเป็นฤดูใบไม้ผลิ ค.ศ. 2022
"เดอะเฮาส์ออฟเดอะเดด 2" (ค.ศ. 1998).
เมื่อวันที่ 26 กุมภาพันธ์ ค.ศ. 2000 เคเลบ โกลด์แมน ผู้เป็นนักวิทยาศาสตร์และนักธุรกิจเจ้าสัวได้เปิดเผยตัวว่าเป็นผู้บงการคดีคฤหาสน์คิวเรียนใน ค.ศ. 1994 และอ้างสิทธิความรับผิดชอบ โกลด์แมนประเดิมการระบาดของอันเดดในเมืองที่ไม่มีชื่อในประเทศอิตาลี ในขณะที่โครงการ "จักรพรรดิ" ของเขากำลังพัฒนา สายลับเอเอ็มเอสสองนายที่ชื่อเจมส์ เทเลอร์ และแกรี สจวร์ต ได้ถูกส่งไปเพื่อหยุดโกลด์แมน
"เดอะเฮาส์ออฟเดอะเดด III" (ค.ศ. 2002).
ในโลกหลังหายนะ ค.ศ. 2019 ทอมัส โรแกน และทีมคอมมานโดของเขาได้ทำการบุกโจมตีศูนย์วิจัยอีเอฟไอซึ่งล้มเหลว โดยหวังว่าจะค้นหาต้นตอของการล่มสลายของดาวเคราะห์และความเชื่อมโยงกับคดีของ ดร. คิวเรียน ซึ่งเมื่อขาดการติดต่อกับเขา ลิซา โรแกน ลูกสาวของเขา และ "จี" อดีตคู่หูของเขา จึงออกเดินทางค้นหาและกอบกู้ โดยไม่รู้ว่าสิ่งที่รอพวกเขาอยู่มีความเชื่อมโยงกับอดีตอันไกลโพ้นและจุดเริ่มต้นของฝูงของฝูงอันเดด ส่วนแดเนียล คิวเรียน ลูกชายของ ดร. คิวเรียน ผู้ล่วงลับ ได้ร่วมทีมกับลิซาในเวลาต่อมาเพื่อช่วยทำภารกิจที่เหลือให้สำเร็จ และกำจัด "วีลออฟเฟต" ร่างที่ฟื้นคืนชีพของพ่อเขา พร้อมกับเหล่าสมุนอันเดดของนักวิทยาศาสตร์ดังกล่าว
"เดอะเฮาส์ออฟเดอะเดด 4" (ค.ศ. 2005).
ใน ค.ศ. 2003 เจมส์ เทย์เลอร์ สายลับเอเอ็มเอสผู้มากประสบการณ์ (จาก"เดอะเฮาส์ออฟเดอะเดด 2") ได้กลับไปยังทวีปยุโรป โดยมีเคต กรีน ผู้มาใหม่ร่วมเดินทางไปสืบสวนอุบัติการณ์โกลด์แมนใน ค.ศ. 2000 ครั้นหลังจากเกิดแผ่นดินไหวกะทันหัน พวกเขาก็ต้องตกตะลึงเมื่อพบว่าเหล่าอันเดดจากสามปีก่อนได้กลับมาอีกครั้ง ที่ดูเหมือนว่าจะไม่ได้เป็นอันตรายใด ๆ และถูกขังไว้ในห้องแล็บ แต่ไม่นาน พวกมันก็พังออกไปและก่อความหายนะอีกครั้ง ในขณะเดียวกัน ด้วยความตั้งใจที่จะป้องกันภัยพิบัติทางนิวเคลียร์ พวกเขาจึงต้องเผชิญหน้ากับโกลด์แมนผู้ดูเหมือนจะเสียชีวิตไปแล้วอีกครั้ง
"เดอะเฮาส์ออฟเดอะเดด 4 สเปเชียล" (ค.ศ. 2006).
เรื่องราวเกิดขึ้นหลังจาก"เดอะเฮาส์ออฟเดอะเดด 4" จบลงไม่นาน เคต กรีน สายลับเอเอ็มเอส ได้ร่วมมือกับ "จี" สายลับเอเอ็มเอสอีกคน เพื่อทำลาย "ต้นตอ" ของการระบาดดังกล่าว